டாயிம் சைனுதீன்

**டாயிம் சைனுதீன்** அல்லது **செ அப்துல் டாயிம் பின் சைனுதீன்** (ஆங்கிலம்: *Daim Zainuddin* மலாய்: *Che Abdul Daim bin Zainuddin*; ஜாவி: دائم زين الدين ‎) (29 ஏப்ரல் 1938 – 13 நவம்பர் 2024) என்பவர் ஒரு மலேசிய அரசியல்வாதி; மற்றும் தொழிலதிபர் ஆவார். அவர் 1984 முதல் 1989 வரை மலேசிய நிதி அமைச்சராகவும், மீண்டும் 1999 முதல் 2001 வரை பிரதமர் மகாதீர் முகமதுவின் கீழ் நிதி அமைச்சராகவும் பணியாற்றினார். 

அவர் 1982 முதல் 2004 வரை மலேசிய மக்களவை உறுப்பினராகவும்; 1980 முதல் 1982 வரை மலேசிய மேலவை உறுப்பினராகவும் பணியாற்றினார்.

டாயிம் சைனுதீன், மலேசியப் பணக்காரர்கள் பட்டியலில் அதிகாரப்பூர்வமாக இடம் பெறவில்லை என்றாலும், அவர் மலேசியாவின் பணக்காரர்களில் ஒருவராக அறியப்பட்டார். ஊழல் எதிர்ப்பு விசாரணையின் ஒரு பகுதியாக, 71 சொத்துக்களை அறிவிக்கத் தவறியதாக, டாயிம் சைனுதீன் மீதும்; அவரின் மனைவியின் மீதும் விசாரணை நடத்தப்பட்டது; சனவரி 2024-இல் அவர்கள் மீது குற்றம் சாட்டப்பட்டது. இந்த விசாரணை அரசியல் நோக்கம் கொண்டது என டாயிம் சைனுதீன் பின்னர் பொதுவெளியில் தெரிவித்தார்.

## தொடக்க கால வாழ்க்கை மற்றும் கல்வி
பிரித்தானிய மலாயாவின் (தற்போது மலேசியா) கெடாவில் உள்ள அலோர் ஸ்டார் என்ற இடத்தில் டாயிம் சைனுதீன் பிறந்தார். பதின்மூன்று உடன்பிறப்புகளில் இளையவர். அவரின் தந்தை முகமது சைனுதீன் அஜி. செனாவி *(Mohd Zainuddin Hj Senawi),* கெடா மாநில பொதுச் சேவையில் எழுத்தராக இருந்தார். அவரின் தாயார் போக் ரபியா பிந்தி இசாக் *(Pok Rafeah Binti Ishak)* ஓர் இல்லத்தரசி ஆவார். 

அலோர் ஸ்டார், செபராங் பேராக் மலாய் பள்ளியில் டாயிம் சைனுதீன் தன் தொடக்கக் கல்வியைப் பெற்றார். பின்னர் அவர் சுல்தான் அப்துல் அமீது கல்லூரி *(Sultan Abdul Hamid College)* என்ற ஆங்கில வழிப் பள்ளியில் பயின்றா. மேலும் பினாங்கு ஜார்ஜ் டவுனில் உள்ள செயிண்ட் சேவியர்ஸ் கல்விக் கழகத்தில் *(St. Xavier's Institution)* தன் மேல்நிலைக் கல்வியை முடித்தார்.

### முனைவர் பட்டம்

சட்டம் படிக்க வேண்டும் என்ற டாயிம் சைனுதீன் விருப்பத்தை அவருடைய தாயார் ஆதரித்தார். அந்த வகையில் ஐக்கிய இராச்சியத்தில் மேல்நிலைக் கல்வியைப் பெற குடும்பத்தின் நிலத்தை அவருடைய தாயார் விற்றார். பின்னர் அவர் இலண்டனில் உள்ள லிங்கன்ஸ் இன் *(Lincoln's Inn)* சட்டக் கல்லூரியில் பதினெட்டு மாதங்கள் படித்தார், 1959-இல் 21 வயதில் தன் வழக்கறிஞர் பட்டப்படிப்பை முடித்துக் கொண்டார். பின்னர் அவர் பெர்க்லியில் உள்ள கலிபோர்னியா பல்கலைக்கழகத்தில் நகர்ப்புற திட்டமிடல் துறையில் மேலும் படிப்பைத் தொடர்ந்தார்; 1979-இல் தன் படிப்பை முடித்தார்.

2019-ஆம் ஆண்டில், டாயிம் சைனுதீன், தன் 81-ஆவது வயதில், புதிய பொருளாதாரக் கொள்கை குறித்த ஆய்வேட்டை வழங்கிய பிறகு, மலாயா பல்கலைக்கழகத்தில் இருந்து தத்துவத்துறையில் முனைவர் பட்டத்தை (PhD) பெற்றார்.

## அரசியல் வாழ்க்கை
1980-ஆம் ஆண்டு, டாயிம் சைனுதீன் ஒரு மேலவை உறுப்பினராக தன் அரசியல் வாழ்க்கையைத் தொடங்கினார். பின்னர் 1982-ஆம் ஆண்டு மலேசியப் பொதுத் தேர்தலில் போட்டியிட மேலவை உறுப்பினர் பதவியைத் துறப்பு செய்தார். 1986-ஆம் ஆண்டு கோலா மூடா மக்களவைத் தொகுதியின் நாடாளுமன்ற உறுப்பினராகத் தேர்ந்தெடுக்கப்பட்டார். பின்னர் மெர்போக் மக்களவைத் தொகுதியின் நாடாளுமன்ற உறுப்பினராகத் தேர்ந்தெடுக்கப்பட்டார். ஐக்கிய மலாய் தேசிய அமைப்பின் (UMNO) உறுப்பினராக 2004-ஆம் ஆண்டு வரையில் அம்னோ அமைப்பின் நாடாளுமன்ற உறுப்பினராகப் பணியாற்றினார்.

1984-ஆம் ஆண்டு தொடங்கி 1991-ஆம் ஆண்டு வரையிலும்; மற்றும் 1999-ஆம் ஆண்டு தொடங்கி 2001-ஆம் ஆண்டு வரையிலும்; பிரதமர் மகாதீர் முகமது நிர்வாகத்தின் கீழ் நிதியமைச்சராக டாயிம் சைனுதீன் நியமிக்கப்பட்டார். பொருளாதாரக் கொள்கைப் பணிகளுக்குப் பெயர் பெற்ற டாயிம் சைனுதீன், மலேசியாவின் பொருளாதார மீட்சிக்கு முக்கிய பங்காற்றினார். 1985-இல், அவர் நிதியமைச்சராக இருந்த காலத்தில்   1.03% எதிர்மறை வளர்ச்சியில் இருந்த நாட்டின் மொத்த உள்நாட்டு உற்பத்தி 1989-இல் 9.06% ஆக உயர்வு கண்டது.

மகாதீருக்கு ஆதரவு அளித்ததற்காகவும், 2018-இல் எதிர்க்கட்சிகளின் கூட்டணியான பாக்காத்தான் அரப்பான் கூட்டணிக்கு ஆதரவு அளித்ததற்காகவும்; டாயிம் சைனுதீன் அம்னோ க்ட்சியில் இருந்து வெளியேற்றப்பட்டார்.

## தேர்தல் முடிவுகள்

## மேலும் காண்க
* மலேசிய நிதி அமைச்சு
* ஜெராய் மக்களவைத் தொகுதி
* மெர்போக் மக்களவைத் தொகுதி

## மேற்கோள்கள்

## வெளி இணைப்புகள்
* Official website
* Malaysia.net

பகுப்பு:1938 பிறப்புகள்
பகுப்பு:2024 இறப்புகள்
பகுப்பு:மலேசிய முசுலிம்கள்
பகுப்பு:மலேசியத் தொழிலதிபர்கள்
பகுப்பு:மலேசிய அமைச்சர்கள்
பகுப்பு:கலிபோர்னியா பல்கலைக்கழக (பெர்க்லி) முன்னாள் மாணவர்கள்